Ego Galterus Dei gratia Eduensis episcopus omnibus notum facimus quod Odo capellanus de Magniaco juravit se tenere ecclesiam de Magniaco, et monachis S. Martini Avalonis partem suam fideliter exhibere et reddere eo modo et forma qua D. Henricus bone memorie Eduensis episcopus predecessor noster eam dedit et perpetuo concessit abbati S. Martini Eduensis et monachis Avalonis, quod nos ipsius vestigiis inherentes confirmavimus. Et preterea dictus Odo sub eodem juramento VI sextarios bladi quos H. abbas S. Martini ad preces nostras sibi in grangia sua Avalonis dedit, eidem abbati quictavit. Et ne aliqua super hoc a sepedicto O. possit fieri reclamatio, ad instanciam ipsius presentem cartulam sigillo nostro roboratam prenominato abbati dari fecimus. Actum anno gratie MCC VII.